khistorydata/jeongjo-sjw-relations huggingface dataset:
정조 5년
沈念祖。以左邊捕盜廳言啓曰。依下敎。罪人金昌世。姑爲保放之意。敢啓。傳曰。知道。
정조 5년
戶曹參議朴師訥疏曰。獻歲發春。日吉辰良。社壇親祼。縟儀載擧。廟宮祗謁。聖孝克伸。跛躄之類。亦皆歎抃。獨臣衰朽。奄奄床玆。日前陪班。未從大夫之後。歲初朝會。亦無陳力之望。有臣如此。生不如死。仍伏念。臣本愚鹵。倖竊科第。計出祿仕。念絶媒榮。半生趨走。一無禆補。居常憂懼。若隕淵谷。況今七耋已過。一病彌痼。雖欲感激恩私。遲徊朝班。而强策驅使。已矣無路。畢竟鍾漏之行。徒博人譏笑而已。臣於頃歲。當禮經引年之限。效古人告休之章。及承批旨。以三品致仕。典禮稀闊。未蒙允許。臣誠惶恐退蹙。不敢復事煩瀆。至今因仍。有除輒膺。豈其癃疾已瘳。衰骸復蘇而然哉。蓋以蟣蝨賤臣。進退無關。而不避煩猥。屢陳情私。以分以義。有所不敢故耳。第臣素患之風痺。與齒俱深。已消之神精。隨日益耗。平居接應。若在烟霧。只緣賤名尙係仕籍。加之以誤恩。責之以職事者。亦屢矣。而退處昏憒。觸事僨敗。理所難免。雖以向叨諫職時事言之。適見政望之混入。略效官所之相規。言出疎率。反速臺評。此亦臣昏謬之一端。而罰止問備。追思愧恧。地部新命。又奚爲而及於臣哉。臣若諉以職名之差殊。時日之稍久。冒沒承當。則凡於事爲之間。昏迷顚錯。必將愈往而愈甚。臣之自壞廉防。雖不足恤。而其爲累聖簡而瘝職務。非細故也。傳所謂不能者止。眞爲臣準備語也。噫。聖明御極。治化丕暢。天時屬鼎新之會。邦籙啓泰來之運。還東土凡有血氣之倫。皆願少須臾毋死。以見德敎之盛。而臣亦造化中一物耳。忍訣明時。永辭榮途。豈臣之所樂爲哉。顧臣一縷僅存。萬事都廢。矧玆職忝六官。非比軍銜之散漫。節屆三元。正屬百度之修擧。而以臣衰耋。趨朝則輒事懸病。赴公則自歸尸素。私心惶悶。已不可言。而朝體虧損。亦當如何。反復參倚。惟有一退。言念到此。吁亦慼矣。三品致仕。異禮也。累章煩控。甚猥也。而情窮則冒犯干恩。疾呼則未暇擇聲。罪誠難逭。而言實由中。以聖上之至仁至明。或庶幾憫念而俯獨也。抑臣又有所仰陳者。臣之伯父故奉朝賀臣弼琦。曾以三品。乞休得請。臣非敢引以爲例。而臣於今日。又蒙恩許。則尤豈不爲臣家之至榮乎。臣勢蹙情急。言不知裁。伏乞聖慈。治臣瀆擾之罪。以嚴朝綱。諒臣衰病之狀。亟許休致。俾臣退保殘齡。歌詠聖澤。千萬幸甚。省疏具悉。爾其勿辭察職。
정조 5년
辛丑二月初一日辰時。上御寶慶堂。産室廳産圖改貼時。內局提調洪樂性。副提調李𡊠。假注書李祖承。記事官鄭東浚。醫官吳道炯崔宅中方泰逵入侍訖。上曰。左副承旨入侍。賤臣承命出傳。與左副承旨金宇鎭偕入。上曰。改貼盡爲之耶。李𡊠曰。已爲之矣。上曰。借地法亦讀之乎。李𡊠曰。今日則不讀借地法。而日前排設時。已讀之矣。上曰。然則更讀於何日耶。問于吳道炯以奏。李𡊠奏曰。排設日例讀借地法。而此後則無更讀之事云矣。仍命退。諸臣以次出。
정조 5년
辛丑二月初一日申時。上御誠正閣。軍士房承旨入侍時。右副承旨金宇鎭。假注書趙衍德。記事官朴行淳金載瓚。以次進伏訖。上命書榻敎曰。兵曹參知入侍。賤臣承命出來召。趙時偉進伏。上曰。闕中往來雜人。終未洞禁。亦何可盡責於兵曹堂郞。而當此今日異於前日矣。顧今所禁者。非但雜人。若有犯染者。則實難査得。將何以有嚴禁之道乎。時偉曰。臣亦當此日。非不惕念査禁。而至於犯染之人。形無外著。固難現捉矣。上曰。暫時往來之人。無或怪也。而至於掖屬。異於他隷。不可不詳察矣。時偉曰。誠然矣。上曰。前者近仗軍士。皆以有根着人差出矣。今玆所立。亦復如前乎。時偉曰。此亦日久事緩。都不如初矣。上曰。暫時陵幸。雖以無根着人。使或衛從。而至於闕中。必以申飭。可也。時偉曰。本曹軍士。殆同軍門待年。每多雇立。故自有無根着之人矣。今於小臣入直之後。曜金金虎兩門。使之嚴守。而終難善飭。大抵闕中下隷輩。每於歲初。受其新牌。以爲往來之標。而歲改則納其舊牌。受其新牌。自是節目矣。近來則此亦法久。而初無納牌新受之事。實沒可考之端。且於今日。査得無牌之人。則謂是工曹下隷。而初無受牌之事云。此必無是理。而前雖有授牌之事。此後則不欲授牌之意。將以草記仰聞矣。上曰。當在此月。淸禁之道。益加禁飭。可也。時偉曰。下隷之授牌。必以爲考驗之事。而其中若有無牌人。則轉相換佩。任自往來。此亦難得以査治矣。所謂掌牌。旣無名姓塡刻。則殆同沒字牌。此後則各書其所掌之司。以禁其換牌之弊。似好矣。宇鎭曰。臣以目所見言之。院隷輩實有此弊。不可不一番矯正矣。上曰。闕內鬧如市門。自兵曹必爲操切。若不納其舊牌者。以爲科治。可也。時偉曰。授其新牌時。各書其司。若有現捉者。則非但吏隷之有罪。該司官員。論罪申飭。宜矣。上曰。此月則自有朔限。必以犯染爲禁。至於掖隷。若或有犯。則自本曹以爲科治其頭目。招致嚴飭。可也。時偉曰。當如聖敎矣。命時偉先退。上曰。趙興鎭之日記。無月無之。而多至累百日。固難責望。而至於徐鼎修之日記。尙此遲緩。可謂不成說矣。趙衍德其已修納乎。載瓚曰。業已修納矣。上曰。泮儒入淸齋。當在何日乎。宇鎭曰。似在初三日矣。命退。諸臣以次出。
정조 5년
行都承旨李𡊠藥院直。左承旨朴祐源坐。右承旨沈念祖坐直。左副承旨金宇鎭坐。右副承旨金憙在外。同副承旨鄭志儉坐直。注書二員未差。假注書李祖承藥院直趙衍德仕直。事變假注書徐美修奉命在外。
정조 5년
鄭志儉啓曰。達城府院君家。遣承旨致祭事。命下矣。何承旨進去乎。敢稟。傳曰。右副承旨進去。
정조 5년
傳于朴祐源曰。右承旨軍士房承旨入侍。
정조 5년
金宇鎭啓曰。卽者禁府都事來言。本府草記批答。有明日令次堂擧行事。命下矣。今日所當開坐。而同義禁洪良浩呈辭受由。朴奎壽在外。只有李聖奎一人。不得擧行云。何以爲之。敢稟。傳曰。受由在外人許遞。令該曹口傳差出。滯囚可悶。先開坐後肅拜。
정조 5년
判義禁前望單子入之。具善復落點。同義禁前望單子入之。蔡弘履李柱國落點。
정조 5년
以初五日朝參。取稟。傳于金宇鎭曰。當觀大臣造朝下敎矣。
정조 5년
鄭志儉啓曰。今辛丑年京外守令。邊將薦擧單子。纔已啓下矣。褒薦不薦人。令該曹察推。何如。傳曰。允。此推考未見一張。傳旨之捧入。此後申飭。
정조 5년
傳于金宇鎭曰。偕來承旨左副承旨進去。
정조 5년
金宇鎭書啓。臣敬奉聖旨。馳往傳諭于南部薰陶坊苧廛洞議政府領議政徐命善所住處。則以爲。今謹當肅命云矣。大臣今方造朝。臣則先爲入來之意。敢啓。傳曰。知道。
정조 5년
傳于金宇鎭曰。領議政留待。
정조 5년
傳于金宇鎭曰。領議政入侍。
정조 5년
傳于鄭志儉曰。在囚中官分揀放送。
정조 5년
李𡊠啓曰。明日朝參時。承旨當爲備員。而右副承旨吳大益奉命在外。今以變通之道。何以爲之乎。敢稟。傳曰。許遞。今日政差出。
정조 5년
有政。吏批。判書李衍祥牌不進。參判金夏材實錄廳進。參議李敬養進。右承旨沈念祖進。以金憙爲承旨。李鼎揆爲副修撰。朴奎壽爲工曹參判。宋煥喆爲兵曹參議。鄭象仁爲刑曹參議。金尙喆爲奉常提調。李長喆爲察監。閔垠爲尙衣別提。尹尙東爲東學敎授。李謙彬爲中學敎授。任希游爲東部都事。李斗源爲繕工副奉事。右議政李徽之仍任事承傳。承文都提調單李徽之。兼春秋二單。金廷龍金鳳顯。
정조 5년
兵批。判書洪樂性進。參判未差。參議未差。參知未差。同副承旨鄭志儉進。副司直李鎭恒。
정조 5년
鄭志儉。以弘文館言啓曰。新除授校理柳孟養。修撰趙鼎鎭。副修撰權以綱。竝卽牌招察任。何如。傳曰。允。
정조 5년
以校理柳孟養。修撰趙鼎鎭。副修撰權以綱牌不進罷職傳旨。傳于鄭志儉曰。只推。更爲牌招。
정조 5년
以校理柳孟養。修撰趙鼎鎭。副修撰權以綱牌不進罷職傳旨。傳于鄭志儉曰。只推。
정조 5년
又以吏曹言啓曰。明日朝參時。左右通禮不可不備。而右通禮朴聖泰。受由在外云。今姑改差。其代口傳備擬以入之意。敢啓。傳曰。知道。
정조 5년
吏批口傳政事。趙思忠爲右通禮。
정조 5년
鄭志儉啓曰。卽者吏曹假郞廳來言。今日爲政事命下。而判書李衍祥。參議李敬養病不進。參判金夏材實錄廳進。不得開政云。判書參議。竝卽牌招開政。何如。傳于鄭志儉曰。凡有政命。執事違倣。此何分義。大臣置處。事體自別。判書李衍祥。參議李敬養。竝從重推考。卽爲牌招開政。
정조 5년
又以兵曹言啓曰。卽者更鼓未下之前。人定先打。事極驚駭。査問於禁漏。則更漏未及。不呼人定云。而有此無前之擧。其徑先打鍾之委折。自臣曹詳査。則敦化門立番鄕軍所告內。矣徒等以鄕曲愚氓。昨始立番。只待呼人定之時。而誤聞曜金門鑰無事之聲。認以呼鍾。仍爲傳呼。致有此擧云。其誤呼之罪。令該曹各別科治。鍾閣官員之不待更鼓。只憑呼聲。徑打人定。萬萬可該。令該府從重勘處。何如。傳曰。鍾街之距闕門。殆近數里。則呼聲豈徹於鍾閣。必是中間輕打初更鍾鼓之致。更爲査實草記。無論如此如彼。守門將若何何。則豈可深坐廳中。不禁軍人之喧閙乎。且敦化門將。每作右位記便之所。而可有此等所犯。尤極無狀。問亦拿處。
정조 5년
又以兵曹言啓曰。闕內四所連加修潔事。飭敎至嚴。故臣曹郞廳。每於中日。各別周視。連飭衛將。使之修掃。而其中東南衛所。不謹奉行。累被執頉矣。今日入直郞廳各門摘奸之路。竝爲周視之。則東南兩所。汚穢之物。比前尤多。而入直衛將。偃便自在。恬不動念。其在供職之道。極爲無嚴。守門將之職。專管出入亂雜之禁。則開門以後。固當立於門閾之內。伺察往來之人者。法意當然。故前後嚴飭。使之長坐門內。而各門守將。多不遵令。故或發牌立庭。或治隷罰直。而終不知畏。今日郞廳摘奸時。宣仁門通化門曜金門三處守門將。偃處房中。脫其官服。閉戶安坐。其爲守門之義。果安在哉。此不可以臣曹薄警。所可懲戢。當該東南兩所衛將及三處守門將。令該府從重勘處。何如。傳曰。允。
정조 5년
又以兵曹言啓曰。內禁衛將李禹鉉所帶諸職。俱有供職相妨之端。呈狀乞遞。李禹鉉之兼職。乃是兩處輪番之任。不可强令察任。今姑改差。何如。傳曰。允。
정조 5년
金宇鎭。以兵曹言啓曰。卽接東所衛將牒報。則宣仁門北邊月廊宮墻二間許頹落云。令紫門監爲先以把子堅實圍排。急速修築。而弘化門入直砲手十名除出。修築間各別守直之意。敢啓。傳曰。允。
정조 5년
又以訓鍊都監言啓曰。本局分授宣仁門北邊月廊宮墻二間許頹毁。弘化門入直軍十名除出把守事。自兵曹草記矣。弘化門入直軍十名除出。限修築間。晝夜輪回守直之意。敢啓。傳曰。知道。
정조 5년
鄭志儉。以訓鍊都監言啓曰。本局哨官陳盛漢。身病甚重。勢難察任。改差。何如。傳曰。允。
정조 5년
金宇鎭。以義禁府言啓曰。金海前府使李喆運。拿囚之意。敢啓。傳曰。知道。
정조 5년
又以義禁府言啓曰。因刑曹啓辭。罪人李彦儒曾經守衛官。移本府處之事。允下矣。李彦儒今方待命。卽爲拿囚之意。敢啓。傳曰。知道。
정조 5년
又以義禁府言啓曰。金海前府使孫相龍拿囚之意。敢啓。傳曰。知道。一體捧供以聞。
정조 5년
又啓曰。今日開坐時。罪人李彦儒。所當一體捧供。而係是刑推究問者。姑不得擧行之意。敢啓。傳曰。姑爲嚴囚。可也。
정조 5년
辛丑二月初二日。兼春秋洪光一。禁府啓目。豊川府使具明遠。松禾縣監吳命久。因豊川人全命眷擊錚原情判付內。雖非科事。猶有侵虐之罪。況且所犯旣係科場。又是不法。大凡訟理一邊之言。雖難書信。如無實也。囚供豈至於此。該守令竝令該府拿問口招。又因黃海監司査啓。具明遠。聽隣邑倅之干囑。致使邑子勤定軍役。吳命久。爲其親査之科事。紹介同接之罪。議處。何如。傳曰。具明遠段。以武夫干涉士子之事。已極不緊兺不喩。紹介換手。用情科場。不可無別樣懲治。以礪他人是遣。吳命久段。林彦喆非其矣切姻乎是旀。全慶佐亦非素稱能文乎是隱。則無論當初受囑與從後逞憤。均之爲不有國法。容㚥科事之歸也。全哥子供之句語間爽實與否。元不關於本事。此則自有道伯。朝廷但觀大體而已。兩囚乙良。竝只從重勘處。以草記照律爲良如敎。
정조 5년
禁府啓目。金海前府使孫相龍還穀之加分。擅用吏逋。反作刑具之不遵法式之罪。議處。何如。傳曰。以草記議處。仍爲照律爲良如敎。
정조 5년
禁府啓目。向前具埉糶糴代捧之罪。照律。何如。傳曰。以草記照律爲良如敎。
정조 5년
禁府啓目。金海前府使李喆運軍餉不能準捧之罪。議處。何如。傳曰。以草記議處。仍爲照律爲良如敎。
정조 5년
辛丑二月初二日辰時。上御誠正閣。右承旨軍士房承旨入侍時。右承旨沈念祖。左副承旨金宇鎭。假注書趙衍德。記事官金載瓚朴行淳。以次道伏訖。上命書榻敎曰。同副承旨入侍。賤臣承命出。召鄭志儉進伏。上曰。判義禁當爲許遞矣。宇鎭曰。事當然矣。上曰。同義禁前望更爲持入。賤臣承命出來捧入。命書傳敎曰。鼎席俱空。凡今幾日。予無咨諏之所。朝有泮渙之象。庶事叢脞。百工頹惰。振礪矯捄之責。恃在卿一人。而陞拜閱月。病未造朝。切爲卿悶慮。比聞愼節亦已快蘇。況又歲首朝參。以卿調痾。遲待至今。卿其念予如渴之望。卽日出肅。弘濟國事事。遣承旨傳諭于領議政。與之偕入。上曰。偕來未承旨以左副爲之。命退。諸臣以次出。
정조 5년
辛丑二月初二日辰時。上御誠正閣。右副承旨入侍時。右副承旨吳大益。假注書趙衍德。記事官金載瓚朴行淳。以次進伏訖。上謂大益曰。不見頗久矣。大益起伏訖。命書傳敎曰。再明日由月覲門展拜景慕宮。該房知悉。又命書傳敎曰。判義禁洪樂性。許遞與未差次堂之代。前望單子入之。上曰。禁府堂上。俄以口傳差出事。下敎矣。今則置之。可也。命退。諸臣以次出。
정조 5년
辛丑二月初二日午時。上御誠正閣。同副承旨入侍時。同副承旨鄭志儉。假注書趙衍德。記事官鄭東浚金載瓚。以次進伏訖。上曰。右承旨入侍。賤臣承命出。與沈念祖偕入。上曰。內閣日記凡例。當爲定式。而政院春坊中。當從何例爲之乎。念祖曰。倣其政院凡例。似好矣。上曰。政院日記則太甚煩瑣。依春坊凡例。只書所當錄之事。何如。念祖曰。聖敎誠好。如是則宜矣。上曰。領相其果造朝乎。志儉曰。臣姑未聞矣。上曰。偕來承旨入來與否知入。賤臣承命出。回奏曰。今已入來云矣。命書榻敎曰。戶房承旨入侍。賤臣承命出。與朴祐源偕入。上命祐源。讀奏推考緘辭軸。仍命書判付。上曰。偕來承旨入侍。賤臣承命出。與金宇鎭進伏。上命祐源念祖先退。上曰。領相病勢。今果快瘳乎。宇鎭曰。領相顔色。雖至瘦敗。言語酬酢。今其如常矣。臣俄聞領相言。則將欲袖箚云矣。上曰。將有何辭而欲爲進箚乎。宇鎭曰。殆近李福源疏辭云矣。命書傳敎曰。首揆旣已造朝。朝參明日爲之。處所依例擧行。書訖。命退。諸臣以次出。
정조 5년
辛丑二月初二日午時。上御誠正閣。領議政入侍時。領議政徐命善。右承旨沈念祖。假注書趙衍德。記事官朴行淳金載瓚。以次進伏訖。命善曰。臣之有疾。將至六十餘日。而幾死僅蘇。復登前席。仰覩天顔。實不勝欣慰萬萬矣。上曰。卿之美痾。今至快甦。深用爲幸矣。命善曰。聖體。若何。上曰。一樣矣。王大妃殿氣體。若何。上曰。一樣矣。惠慶宮氣候。何如。上曰。一樣矣。命善曰。此月已屆。下情欣悅。有不可勝言矣。以下半行刀削命善曰。臣之病勢。人皆謂必難復起。臣亦知必死乃已。過蒙天恩。多賜保劑。故幸得生道矣。曾於病伏之中。區區微忱。只願一覩天顔矣。今幸病可。故明將肅謝矣。不意承宣辱臨偕來。故今玆造朝矣。顧今宿德賢佐使之勉副。如臣庸愚。置之僨敗之地。以是之故。頃於箚中。略陳情狀矣。以臣筋力言之。則反不如領府事。而領府事則以年許免。臣則以病授任。臣何以獨自擔當世務乎。此所以不能無憾於天地之大矣。惟願特推領府事勉副之例。以降臣許遞之恩。則不勝大幸矣。上曰。世道之壞喪。人心之殺亂。今無可言矣。領府事則果以年滿許副。而至於鎭安之策。非卿莫可。故視如柱石。義同休戚。卿何以如是過辭乎。惟其一世之治忽。百官之進退。悉委於卿。卿須思之。大抵椎勢不重。則實難彈壓之道。授卿以首席者。蓋欲以威重而然也。若無卿協輔之策。則以予一人。何能獨運於上。以期底靖於下乎。惟卿忠幹。不待加勉。而況今恩遇愈摰。虛待不替。則卿難免世道之責矣。命善曰。臣於病中。伏見朝報。則或有憂悶之事。切欲卽地入來而未能矣。今承聖敎至此。臣何敢以其才能之不逮。遽以辭免乎。第玆獲遭罪戾之前。惟當竭力殫誠。圖報盛眷。而今此賤疾。雖未快可。旣有明日朝參之命。謹當進參。而亦多有難言可達之辭矣。向者陵行。回鑾萬安。尙不勝欣幸。臣言念國事。歲前則果有領府事。故以爲不憂。歲後則方有前右相。故亦爲無慮矣。今此右相。繼以遞免。國事之憂慮。有不可言矣。渠若有大段罪過。則固當譴罷。而至於百官之不參陪班。雖以大臣之威。將何以董正乎。右相之今番事。可謂空罪矣。今已日久。大臣不有深罪。則合有甄復之道矣。上曰。卿言好矣。而右相非但此事。自有商量者多。切以爲過矣。卿言至此。當有下敎矣。命善曰。右相之爲人。自是胸中無一物。可謂善人。任其國事。必將有大效益矣。以臣之蔑裂。惟思奔走報效。而今此病情筋力。有難獨當。特批僚相。以爲同寅之地。似好矣。上曰。實無可人。奈何。命善曰。雖卜新相。未爲不可矣。上曰。環視朝廷。殆若兒戲。有誰可用之人乎。命善曰。惠廳事有時日可悶之事。每年收租案。必以正月念前分俵。然後可無窘急之患。而今以本廳無堂上之員。故尙不擧行云。卽差該堂。使之發關。似好矣。上曰。以前堂上還差。何如。命善曰。若以前堂還差。則殆同曠職之人。有難赴卽擧行矣。上曰。前堂何不早卽行關乎。命善曰。性源則以其已遞。推諉華鎭華鎭則又以他曹事。初不當之。言其過時。則實有萬分之急矣。上曰。事甚可悶。從速擧行。可也。命善曰。惠廳收租案。必於正月念前。行關各道。然後庶無窘束之弊。而文書修正之後。前惠堂李性源則謂以已遞。前戶判金華鎭則嫌其替當。互相推諉。不爲發關。今則愆期亦已久矣。其在事體。不可無警。前惠廳堂上李性源。前戶曹判書金華鎭。竝從重推考。惠堂旣已差下。使之當日內斯速擧行。何如。上曰。依爲之。出擧條命善曰。惠廳方有時急擧行事。行副司直金鍾秀。戶曹參判鄭民始。惠廳堂上差下。使之察任。何如。上曰。依爲之。一堂上上來前。令次堂依前句管。可也。出擧條命書榻敎曰。行副司直金鍾秀。戶曹參判鄭民始。惠廳堂上差下。又命書榻敎曰。一堂上上來前。令次堂依前句管。命善曰。北京事。聞甚善爲矣。上曰。先來似當非久出來矣。命善曰。今晦來初。可以出來云矣。上曰。卿之顔色。比於初對。頗得和敷矣。命善曰。日氣尙寒。移時殿座。極甚可悶矣。今有仰奏之事。而明日旣有登對之命。其時可以陳達矣。命領相先退。命書傳敎曰。領相旣有筵奏。日前處分。秪由責備。予豈有深意。前右議政李徽之敍用。又有領相斷斷之奏。復尋宿跰。與之共理國事。實爲目下急務。仍任相職。又命書傳敎曰。大臣旣有敍命。政事當日爲之。上曰。右相今在何處乎。念祖曰。似聞住在於四忠祠近處云矣。命書傳敎曰。曩者之譴。豈眞深惡於卿而然哉。國體不可不尊。朝網不可不立。以是之故。不獲已有是處分。不如是則卑者愈卑。頹者愈頹。將至莫可收拾之境。非不知大臣譴罷。事係重難。而此亦有不暇顧。卿能念此否。惟卿胸中無物。無所較計商量。卿所以見知於予。而予所以擢拔於卿者。皆在於此。到今重拜之後。尤合推廣其所。已能挾輔予一人。是予日夕之望。玆因敦召。略布至此。卿其念予慇懃之意。斯速肅命。仍參明日朝會事。遣史官傳諭於右議政。與之偕來。書訖。命退。諸臣以次出。
정조 5년
辛丑二月初二日申時。上御誠正閣。同副承旨入侍時。同副承旨鄭志儉。假注書趙衍德。記事官鄭東浚金載瓚。以次進伏訖。上曰。右承旨入侍。賤臣承命出。召沈念祖進伏。上曰。吏曹堂上推考後牌招事。以政院啓辭傳敎領布。賤臣承命出來。分付。上曰。右相敦諭書末。與之偕來四字。添書頒布。傳諭史官。如已還來。更以偕來事仍往。賤臣承命出來。分付。命退。諸臣以次出。
정조 5년
行都承旨李𡊠坐。左承旨朴祐源坐直。右承旨沈念祖坐。左副承旨趙時偉坐。右副承旨金宇鎭坐。同副承旨鄭志儉坐直。注書二員未差。假注書李集斗藥院直趙衍德仕直。事變假注書李錫夏仕。
정조 5년
鄭志儉啓曰。更鼓申飭。前後嚴裁。況有昨日飭敎之後。固當十分詳審。而俄者二更一點。只擊四次。不滿五數。徑打二點。事極駭然。當該入直騎堂不能檢飭之失。不可無警。從重推考。何如。傳曰。允。
정조 5년
傳于趙時偉曰。侍衛軍兵毛具。
정조 5년
傳于李𡊠曰。戶房承旨。推考房承旨入侍。
정조 5년
備忘記。撫夷萬戶崔濟喆下直。長弓一張長箭一部片箭一部筒兒一箇賜給。
정조 5년
承旨前望單子入之。趙時偉落點。
정조 5년
傳于李𡊠曰。承旨房仍。
정조 5년
事變假注書望。徐美修偕來。代趙鼎鎭爲假注書。
정조 5년
趙鎭星在外。代李錫夏爲事變假注書。
정조 5년
傳于趙時偉曰。宣傳官中。當此承傳乏人之時。宜有變通之道。堂上岐李禹鉉。方帶他。輪番之任。改差。今日政承傳宣傳官陞資人。其令序遷單付。參上之代。各別擇差。
정조 5년
有政。吏批。判書李衍祥牌不進。參判金夏材實錄廳進。參議李敬養進。行都承旨李𡊠進。啓曰。判書李衍祥牌不進。參判金夏材實錄廳進。小臣獨政未安。何以爲之。敢稟。傳曰。只出緊任。以鄭昌聖爲兵曹參判。李致中爲兵曹參議。金魯永爲兵曹參知。金光岳爲右通禮。洪守榮爲永禧殿參奉。奉常正趙思忠仍任事承傳。洪檢爲同義禁。再政。鄭一祥爲兵曹參判。漢城右尹鄭昌聖。仍任事承傳。
정조 5년
兵批。兼判書洪樂性病。參判洪良浩呈辭受由。參議未差。參知趙時偉入直進。以李儒敬爲內禁衛將。尹珖爲五衛將。李謙彬爲文兼。金致亨爲呂島萬戶。同知單李寬徵。副司果吳大益單付。再政。閔百履爲宣傳官。宣傳官李儒敬單付。
정조 5년
事變假注書徐美修書啓。臣敬奉聖旨。馳往傳諭于京畿果川北面甕幕里議政府右議政李徽之所住處。則以爲。臣罪重罰輕。縮伏自訟。不意今者。恩敍遽降。職銜依舊。近侍踵臨。聖諭鄭重。兼有偕來之命。雙擎九頓。感淚無從。臣孤負聖眷。忝溺重任。夙夜愧惶。大何是俟。向日所犯。旣不能董飭具僚。班儀褻慢。又未及參拜崇陵。臣分虧損。臣罪至此。尤合重勘。而薄罷未幾。前職復叨。臣是何人。得此曠數於聖明之時耶。臣雖不似。亦有知識。豈不知聖念出於不獲已者。而亦豈敢不欲卽日叨謝。仰副我聖上慇懃之至意。而蔑效之地。理難冒赴。負罪之蹤。義固斂退。謹當搆入文字。仰暴微懇。而王人遠留荒村。臣心尤堪惶懍。亟命召還。俾安微分。不勝幸甚云矣。旣承偕來之命。姑爲仍留之意。敢啓。答曰。知道。
정조 5년
鄭志儉。以弘文館言啓曰。新除授副修撰李鼎揆。時在慶尙道慶州地。經筵入番事緊。請斯速乘馹上來事。下諭。依啓。
정조 5년
朴祐源。以兵曹言啓曰。新除授參判參知。參知卽爲牌招。以爲推移入直之地。何如。傳曰。允。參判仍任前職。今日政差出。
정조 5년
趙時偉。以兵曹言啓曰。卽下草記批旨內。鍾街之距闕門。殆近數里。則呼聲豈徹於鍾閣。必是中間徑打初更鉦鼓之致。更爲査實草記事。命下矣。招致鍾閣習讀申錫範。敦化門外項傳漏軍朴乭金。巡廳管牌金海得等。立於金虎門外。臣坐於門內。査問委折。則習讀申錫範所告內。矣身則打鍾時。元無出聽更鼓之事。只憑鹽廛傳漏軍來呼人定之聲。卽使軍人打鍾。故果有此徑打之擧。而矣身實不聞更鼓之聲矣。敦化門外傳漏軍朴乭金所告內。更鼓未下之前。敦化門內忽呼人定。故矣身慌忙中傳呼一聲。次次相傳之後。更爲諦聽。則連呼二聲。而更無連續之聲。故矣身心甚訝怪。果不更呼。來問於門內軍人。則答以俄者戲笑故云。而矣身此外無他知矣。巡廳管牌金海得所告內。矣身爲受軍號。門閉後來立敦化門外。則更鼓來下之前。門內軍人。果呼人定。矣身莫知其故。惝怳之際。軍號出來故。矣身忙急受去。而伊時果無鉦鼓之聲矣。三人所告若此。則更鼓未下之前。徒憑傳呼之聲。致此徑打之擧者。專是習讀之罪。而渠之常時。元無出聽更鼓之事云者。尤極痛駭。渠以習讀。主管鍾閣之事。當於人定時。不但憑信鹽廛口呼之聲。必當諦聽鹽廛更鼓之下。以定打鍾之時。而偃處房內。徒使軍人只憑口傳。徑打人定之狀。罪無所逃。至於闕門鍾閣。相距雖遠。一處訛呼。次第相傳。片時之間。以至打鍾之境。此都出於敦化門內鄕軍誤呼之致之意。敢啓。傳曰。當該習讀。依前草記。嚴加科罪。設置巡將。不但巡衛。乃所以統察闕外更漏等事。則昨果枚擧報本曹乎。不然則此特一偶官革示無妨謀巡將。竝以罷職傳旨。令政院捧入。
정조 5년
趙時偉。以御營廳言啓曰。今二月初四日景慕宮展拜時。仍兵曹節目。集春營入直軍二十名。領軍把摠元啓弘。哨官金光潤率領。月覲門左邊設布帳外排立。東營入直軍三十名。把摠李泰亨。哨官蔡顯九率領。宮大門外把守。而竝待標信出用。解嚴後還入直間。集春營哨官李光玄。東營哨官方處行。代直之意。敢啓。傳曰。知道。
정조 5년
鄭志儉。以義禁府言啓曰。時囚罪人具埉。杖八十收贖。奪告身三等。李喆運杖一百收贖。告身盡行追奪。還發配所。孫相龍杖一百收贖。告身盡行追奪。平安道博川地。流三千里定配。具明遠告身盡行追奪。杖一百徒三年。以親年八十一收贖。吳命久杖一百收贖。告身盡行追奪。洪忠道忠州牧連原驛。徒三年定配事照律草記批旨內。有功議者。各減一等事。命下矣。具埉十代祖壽永。靖國功臣綾安府院君八寸親云。功議各減一等。杖六十收贖。奪告身一等。李喆運十一代祖從生。敵愾功臣云。功減一等。杖九十收贖。奪告身四等。還發配所。孫相龍祖命大。揚武原從功臣云。功減一等。杖一百收贖。告身盡行追奪。徒三年定配。具明遠十代祖壽永。靖國功臣云。功減一等。杖九十。徒二年半。以親年八十一。收贖。告身盡行追奪。吳命久祖道一。保社原從功臣仁興君異姓五寸親云。功議各減一等。杖八十收贖。告身盡行追奪。徒二年定配之意。敢啓。傳曰。知道。
정조 5년
趙時偉。以義禁府言啓曰。時囚罪人具埉議處公事判付內。以草記照律。李喆運孫相龍等原情公事判付內。以草記議處。仍爲照律。具明遠吳命久等口招公事判付內。從重勘處。以草記照律事。命下矣。具埉段。糶糴法意。何等嚴重。而身爲守令。不恤前頭調賑之政。而初不報營。擅自代捧之數。至於一千餘石之多。雖與單代捧有異。揆以公法。已極可駭。糴政則委之監色。邑務則沈酗多抛。俱涉駭然罪。取考律文。則大明律不應爲條有曰。凡不應得爲而爲之。事理重者。杖八十。名例有曰。二罪以上俱發。罪各等者。從一科斷。大典推斷條有曰。犯私罪杖八十。奪告身三等。犯枉法受贜外。笞杖竝收贖云矣。具埉從一科斷。杖八十收贖。奪告身三等放送。李喆運段。統穀事體。何等至嚴。而未捧五百餘石。自營門勘薄之後。不卽準捧。致有此迄未充數之境。事極可駭罪。取考律文。則續大典倉庫條有曰。軍餉米捧居末拿問。大明律制書有違條有曰。凡奉制書。有所施行。而違者杖一百。大典推斷條有曰。犯私罪。杖一百決杖。先身盡行追奪。先朝受敎內。王府決杖者。代以金贖矣。李喆運杖一百收贖。告身盡行追奪。而前以他罪。徒三年定配於洪忠道泰安郡下川驛。以議啓內辭意。添書於前罪目。還發配所。孫相龍段。莫重還穀。以錢代捧。歇價貿入。立本取剩之狀。已極痛駭。而其他吏逋之不卽收殺。棍制之多違典則。事及市斗低昂。姻族于訟等各項罪犯。俱涉駭然罪。取考律文。則大明律那移出納條有曰。凡各衙門收支錢糧等物不正收正支那移出納還充官用者。淮監守自盜論罪。止杖一百。流三千里。制書有違條有凡奉制書有所施行。而違者杖一百。私造斛斗稱尺條有曰。若倉庫官吏私自增減官降斛斗稱尺收支官物而不平者。杖一百。不應爲條有曰。凡不應得爲而爲之。事理重者。杖八十。名例有曰。二罪以上俱發。以重者論。大典推斷條有曰。犯私罪杖一百以上之罪。決杖。告身盡行追奪。先朝受敎內。王府決杖者。代以金贖矣。孫相龍從重論。杖一百收贖。告身盡行追奪。平安道博川郡。流三千里定配。具明遠吳命久等段。判付內。具明遠段以武夫。干涉士子之事。已極不緊。紹介換手。用情科場。不可無別樣懲治。以勵他人。吳命久段。林彦喆非其矣切姻。金慶佐亦非素稱能文字。無論當初受囑與從後逞憤。均之爲不有國法。容奸科事之歸也。全哥子供之句語間爽實與否。元不關於本事。此則自有道伯。朝廷但觀大體而已。兩囚竝從重勘處罪。取考律文。則大明律詐敎誘人犯法條有曰。凡諸人設計用言敎誘人犯法。皆與犯人同罪。大典禁制條有曰。科場擧子借述代迷者。杖一百。徒三年。推斷條有曰。犯科罪杖一百以上之罪。決杖。告身盡行追奪。大明律犯罪存留養親條有曰。凡犯罪祖父母父母老疾應侍家。無以次成丁。若犯徒流者。止杖一百。餘罪收贖。存留養親。先朝受敎內。王府決杖者。代以金贖矣。具明遠母年今八十一歲。而無兄弟獨身云。杖一百。徒三年。依律文收贖。告身盡行追奪。放送。吳命久杖一百收贖。告身盡行追奪。洪忠道忠州牧連原驛。徒三年定配。而竝以議啓與判付內辭意。具罪目依例發遣府書吏羅將。押送于各其配所。何如。傳曰。允。有功議者。各減一等。
정조 5년
鄭志儉。以義禁府言啓曰。鍾閣習讀申錫範拿囚之意。敢啓。傳曰。以當律勘處後草記。
정조 5년
金宇鎭。以義禁府言啓曰。東所衛將南履五。南所衛將李顯福。宣仁門守門將李宗郁。通化門守門將李廷麟。曜金門將李英義等。令該府從重勘處事。傳旨啓下矣。南履五李顯福。今方待命。卽爲拿囚。李宗郁李廷麟李英義等。方在入直云。待其替直後。拿囚之意。敢啓。傳曰。竝以草記照律。
정조 5년
鄭志儉。以義禁府言啓曰。時囚罪人南履五李顯福李宗郁李廷麟李英義等。以草記照律事。命下矣。南履五李顯福李宗義李廷麟李英義等段。傳旨內。南履五李顯福等段。闕內四所連加修潔事。飭敎至嚴。而今日兵曹郞廳摘奸時。汚穢之物。比前尤多。偃處自在。恬不動念。其在供職之道。極爲無嚴。李宗郁李廷麟李英義等段。守門將之職。專關出入雜亂之禁。則開門以後。固當立於門闕之內。伺察往來之人者。法意當然。偃處房中。脫其官服。閉戶安坐。其在爲守門之義。果安在哉。竝令該府從重勘處罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贜外。笞杖竝贖云矣。南履五李顯福李宗郁李廷獜李英義等。各杖八十收贖。奪告身三等。何如。傳曰。所當如律勘處。而姑爲分揀。更觀勤慢。亦無所不可。本律以公罪勘放。
정조 5년
右議政李徽之疏曰。伏以。臣罪在罔赦。罰止薄罷。縮伏江外。惶懍冞切。曾未幾何。恩敍旋降。寵除復畀。僨誤之地。近侍特宣。敦召之命。恩眷鄭重。辭敎懇至。臣誠感泣。不知所以也。噫。臣以無似之賤。猥荷不世之恩。任重而無塵刹之報。位極而有負乘之譏。一年中書件食而已。徒蒙洪私。幸免大何矣。向日園陵幸行時。陪班之全不成樣。極涉䙝越。實關紀網。瞻聆駭歎。亦非細慮。臣忝居三事。未飭百僚。有此無前之擧。罔非臣溺職之辜。而至若崇陵展禮也。未承先詣之命。恭隨後衛之外。日高氷釋。汎瀜路滑。竭蹶趨進。纔到洞口。贊拜垂畢。參班莫及。彷徨罔措。俯伏路左。雖緣事勢。亦涉偃便。臣旣有不善董率之失。又有自歸冒犯之科。一則臣罪。二則臣罪。聖明雖懋曲貸之德。臣心自甘重勘之典。復據蔑效之地。不思補過之義。晏然冒赴。非臣所敢安也。臣伏奉聖諭。以爲卿所以見知於予。而予所以擢拔於卿者。皆在於此。又以推廣其所已能。挾輔予一人爲敎。臣實無所可用。而何以得此於君父。苟或有報效之望。豈敢懷逡巡之意。而從前素餐。愧惶已極。此後覆餗。狼狽可俟。玆敢略具短章。仰暴微懇。伏乞天地父母。亟收新命。特賜斥退。俾得優遊鄕里。歌詠聖德。是臣區區之望也。史官相守。臣罪尤增。亟命召還。不勝幸甚。答曰。省疏具悉卿懇。昨於史官之去。略申心曲。而至於敦迫。未遑詳悉。旣乖禮待之義。重違虛行之心。經宵歉歎。無以爲言。續見來上疏本。一味牢讓。無意出肅。卿胡不念予至意至此也。況今春寒尙峭。無畢嚴沍。此時江外興居凡百。必多齟齬。益爲卿慮慮。不置于中。向日處分事。眞所謂遂事之遂事。從候以往。凡於振勵董飭之方。予與卿尤宜相須共成。勉其所不勉。面前當務。亶不外是。若乃慰解之語。猶屬虛僞底事。於戲。君臣之間。尙云貴在誠信。矧伊元首股肱之際也哉。卿其諒事勢之不得不然。念大義之不可不尊。當日入城。仍卽謝命。以副予側席之企也。似聞卿所止住之處。距四忠祠不遠。卿之是歲在是任。予每自語于心曰。天道不可誣也。日昨致侑之班。卿之未參。豈非欠事。祠在咫尺。奚論越境。卿於還程之路。歷瞻而回也。仍傳曰。此批答。使偕來史官傳諭于右議政。
정조 5년
祭酒宋德相疏曰。伏以。臣於前月。伏承聖批。十行溫諭。如父詔子。虛行之敎。痛辨之諭。所以眷念賤臣。開釋人言者。靡有不至。臣誠感泣銘骨。期以薤粉。只是除名朝籍。潛跡田畝。實臣私分之所安。而每蒙假借靳許。臣不任憫蹙之至。顧今天時回泰。聖心傾否。政化維新。品物咸熙。如臣造化中一物。宜與句萌蠢蝡者類。同被覃思。獲遂微願。故方治文字。冀蒙準許矣。此際忽伏聞李忠佐者上言駕前。而藉臣爲言。至有院儒勘律之命。此事本末。臣實與聞。則彼之擧臣。亦或無怪。而言有先後。事有終始。則彼之就其中間未定之言。而執爲嚆矢。以誣聖聽者。寧不駭歎。至於院儒之罪。卽臣之故。臣於北。萬萬惶愧。尤何敢晏然泯默。不請竝案之誅乎。蓋此事儘有曲折。臣之足跡。未嘗一道峯。其洞壑形扯。案對遠近。尙不目擊。而只憑他人傳說。故李家入葬之初。院人卽報於臣。謂是朴姓人三塚前所掘移之地。而今又有此。臣不勝驚駭。卽令報官掘去矣。數三月之後。忠佐始來。臣投單。其言以爲。其墳塚與書院。爲異局千餘步之地。而傍他塚纍纍而無一禁斷。獨於渠必欲掘去云云。而縷縷稱冤。臣驟聞其語。誠亦矜憐。而一邊之言。不可準信。故使院任。更爲看審以報矣。畢竟院任所報與忠佐之言。一切相反。所謂異局。只是院宇單案外。不滿數十步處。而李塜在於案脈稍底處。故適與院宇不相見。而登其塚䐉。微砂無隔俯瞰院宇。呼喚相應。面目相識。而所謂朴塜。在稍下處而猶爲掘去。矧今李塜。在其上稍高處者乎。且所謂纍纍之塜。初不干於此麓。據此則忠佐之言。極涉虛妄。而臣之見瞞於彼亦甚矣。自不覺瞿然追悔。亟令院任。依前告官掘移。此仍臣處此事之始末。而今忠佐上言。不具始終前後。只以臣中間與院任相。爲覆難之語。利於己者。藉以爲說。甘心欺誣天聽。可勝痛哉。蓋自有此事以來。無論搢紳章甫。皆以爲李塜當掘。而以臣爲過爲疑難。今聞臣末終所處。咸以欣快云。此亦公議所在也。臣焉敢誣也。今者聖明。倘或一詢此事於臨筵之時。亦有可以俯燭之矣。仍伏念。道峯體例素重。亞於太學。故齋任差出。不以本土必遴選。京裏有地望之士。一如太學之規。雖或院任有過。朝家處置。亦必以禮。以存可殺不可辱之義矣。玆者照律之命遽下。道臣乃有行關推促之擧。此實道峯無前之規。而使京輦出入泮庠之章甫。拘繫頓拙於鄕獄。亦非聖世之所宜。有也。且設令院任於此。有失其心。不過爲賢院禁護而已。非如私山挾私禁葬之爲。則今遽加以縲絏桎梏。不亦過乎。噫。殿下之不使回啓。直下處分者。亦歸重臣言而然矣。臣受殿下罔極之恩。絲毫無報身。雖退在畎畝。一念未嘗不耿耿於補袞。而今以學宮間微細事。緣臣致有過中之處分。此則臣雖被沒身之誅。下足以自贖乎。玆敢冒死陳暴。因俟威罰。伏乞特垂諒察。亟賜反汗於院儒處分。竝命斥罷臣職。以振士風。以安愚分。千萬幸甚。答曰。省疏具悉卿懇。本事。卿之兩度題辭凡屢百餘言。而明白洞快之故。予則篤信于卿。未始致疑。於卿之反決前案。但令委之道伯。作梗之人。以其罪罪之矣。今看疏辭。今之處決。旣有先後之別云爾。則從後施行。無所不可。而至於掘塚。因三朝受敎成憲。向於各陵寢案山相望之地。有新舊許多衆塚。而不惟不掘。又不平土。竝付勿論之科。聖祖受敎。行於陵寢。而不行於院宇可乎。卿之前決之題。有陵園所不禁者。學宮豈可禁之之語。烏可謂的確。猶悉卿之未聞有受敎。申及至此。卿其諒悉也。仍傳曰。此批答遣史官傳諭。
정조 5년
副司直李柱國疏曰。伏以。臣猥以無似。濫蒙鴻造。前後踐歷。罔非逾分。居常愧懼。若隕淵谷。不意玆者。乃有金吾除旨。繼以有先開坐後肅謝之命。臣於是。驚惶且感。莫省攸措。卽當趨膺。粗伸分義。而臣與判義禁臣具善復。有內外從應避之嫌。其在法例。不可行公。玆敢冒犯唐突。援例陳章。伏乞聖明。俯垂鑑察。亟令該曹照例遞改。以存公格。以安私分。千萬幸甚。答曰。省疏具悉。本職許遞焉。
정조 5년
掌令兪岳柱疏曰。伏以臣於丙丁年間。嘗從諸臣之後。沐浴於討逆之初者也。于今五六年之內。鄭妻龜柱。尙保首領。許多群凶。依舊自在。嗚呼。天下寧有是耶。本末拔故枝葉漸生。源不塞故流派尙多。則今日朝廷之第一義理。莫急於治逆。而治逆之道。又莫先於誅其魁矣。夫何近年以來。上下苟安。玩愒成習。三司之啓。便成文具二字之批。仍作例答。然則兩賊之首。終無可誅之日。而群凶之罪。長爲謄傳之資而已耶。若此不已。國事何爲。失刑之憂。已無可言。而安危之機。猶未可知。臣謂鄭妻龜柱。亟先正法。永絶禍亂之本。快洩神人之憤。可也。洪國榮之罪。可勝誅哉。渠之處地。何如。恩造。何如。而不思終始報國之道。轉有放恣無君之心。擅權於四五年之間而肆其意。欲威於千萬人之上而騁其胸臆。及其世入掌握。人無誰何之境。然後乃敢沮遏大計。陰蓄異圖。跋扈之勢。日以鴟張。叵測之禍。若在呼吸。倘非我殿下默運英斷。則其何能一朝屛默逆析奸萌乎。蓋其所爲。無非人臣之極罪。而畢竟負犯。實關宗社之安危。則三尺之下。渠安敢一日容貸於覆載之間。而猶且偃息近峽。自同平人。一年二年。厥罪罔治。嗚呼。尙可謂之國有法乎。此不嚴懲。則人心易入於陷溺。世道必至於乖亂。而丙枕之憂。亦不得弭矣。思之及此。寧不凜然而寒心也哉。臣謂洪國榮極允臺請。仍施當律。可也。嗚呼。近日以來。隄防不嚴。王綱未振。至於金載默。事而極矣。噫。明義一書。卽我東今日之春秋也。天經地緯。賴而不墜。亂臣賊子。知所懲畏。則可謂在府之關和。不易之金石也。惟彼載默。托以其祖之訟冤。敢請文字之刋除。肆然發口。略無顧忌。其心所在。未可知也。其祖安老。旣伏王章。名在罪籍。則所謂左議政後名者。已是縱恣無嚴之極。而此猶餘事。容喙於莫重之文字。生心於義理之關頭。如此凶醜之類。若不嚴加懲治。則其何以定民志而樹國綱乎。徒配之律。失之太寬。臣謂金載默亟令該曹絶島定配。以正其罪也。至於沈絅之之漫漶臺啓中措語。遠引出繼後寸數。欺罔天聽。覬其僥倖者。亦可見隄防之不嚴。而世道之變怪也。噫嘻。量翼𨩌諸賊。此何等凶逆耶。沈銗之於賊𨩌。實爲從兄弟之間。則聲氣之相連。言議之相通。勢所必至。而猶不畏戢。偃處城闉。隱然自同於平人。無嚴之罪。已無可言。及夫臺啓之發。始有北關之配。此猶在渠寬大之典。而其子絅之。乃以不當之說。敢有稱寃之擧。有若非罪而橫罹者然。此而不治。則凶徒逆孼。將無所懲畏。而覬覦之輩。亦從而生心矣。其在靖人心杜後弊之道。決不可徒流而止。臣謂沈絅之亦爲嚴刑遠配。斷不可已也。念臣本以庸下之賤品。猥蒙拂拭之洪恩。屢叨言責之任。未效涓埃之報。居常愧恧。若隕淵谷。今玆掌憲之命。又下千萬夢想之外。臣感激恩數。怵畏義分。雖不得不章皇出肅。而非但蔑效之地。自量甚熟。且臣素患痰癖之症。添劇於換節之時。食飮都廢。轉動無路。頹臥旅邸。作一僵尸。以此病狀。其不可虛縻也決矣。伏乞聖明。俯垂諒察。亟許鐫削。俾得安意調治焉。省疏具悉。首陳事。當從不從從無意也。金載默事。沈絅之事。所請雖然。近不用刑。業已酌配。今無可論。爾其勿辭察職。
정조 5년
辛丑二月初三日午時。上御誠正閣。戶房承旨。推考房承旨入侍時。左承旨朴祐源。右副承旨金宇鎭。假注書趙衍德。記事官鄭東浚金載瓚。以次進伏訖。上曰。吏判有何事故。而不爲承牌乎。宇鎭曰。以病難進。而連下飭敎。故方切惶悚云矣。命書兪岳柱疏批。書訖。命退。諸臣以次出。
정조 5년
辛丑二月初三日未時。上御誠正閣。同副承旨入侍時。同副承旨鄭志儉。假注書趙衍德。記事官鄭東浚金載瓚。以次進伏訖。上曰。坐直進也。志儉曰。臣與左承旨爲坐直矣。命書榻敎曰。左承旨入侍。賤臣承命出。召朴祐源進伏。仍命退。諸臣以次退出。
정조 5년
辛丑二月初三日酉時。上御誠正閣。左承旨入侍時。左承旨朴祐源。假注書趙衍德。記事官鄭東浚金載瓚。以次進伏訖。上曰。楊州査啓事。催促畿營以來。賤臣承命出來。復奏曰。査狀尙未上來。故未卽書啓云矣。命讀李忠佐上言及判付訖。上曰。先正之於孝廟。際遇。何如。而此書院卽先正之享所也。今此院儒。以犯其先朝受敎。或以謂書院之禁葬。過於國陵而然乎。此儒之所犯。決難免刑配之律矣。命書宋德相疏批訖。上曰。本州之形止査報。該營之本律勘斷。將何以爲之乎。從速書啓事。分付畿營。賤臣承命出來。分付。命書傳敎曰。前判書蔡濟恭給牒敍用。又命書傳敎曰。付初仕。所欲慰慈宮也。從此可以有承候之人。殊覺甚幸。永禧殿參奉洪守榮。令本道待來月。各別申飭上送事。分付。又命書傳敎曰。今則書啓旣因大臣筵奏。有回啓之命。可謂究竟御史之情與罪。前此備忘與堂批。言之悉矣。以罪較情。情或可恕。平安道暗行御史柳誼。姑先削職。書訖。命退。諸臣以次出。
정조 5년
行都承旨李𡊠藥院直。左承旨朴祐源坐。右承旨沈念祖坐直。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書李祖承藥院直趙衍德仕直。事變假注書沈達漢仕。
정조 5년
大駕詣景慕宮。殿拜罷後。奎章閣政院玉堂藥房口傳問安。答曰。知道。
정조 5년
事變假注書李錫夏奉命在外。代沈達漢爲事變假注書。
정조 5년
吏曹口傳政事。李晉圭爲兵曹參知。
정조 5년
趙時偉啓曰。明日次對。兩司當爲進參。除在外外。未肅拜呈告人員。竝待開門牌招。何如。傳曰。允。
정조 5년
以東萊府使倭船狀啓。傳于趙時偉曰。交★★遠。固是有國先務。而彼我之際。約條昭載。則不可創出別例。在前雖有一二可援之事。時勢差益。數爻不同。朝家之設置邊倅。俾掌。鎖鑰之任。豈獨爲捍禦也。凡有可爲。但當邊守畫一之成憲。無或毫釐之差謬。可也。今乃不此之爲。殆若謄報簿牒者然。至以觀其動靜。退于狀聞爲言。邊臣體面。寧容如是。馬島形勢之近益調殘。雖不待彼人之言。而與所稔聞。在邊倅之道。當以守法爲言。此狀啓終涉礙眼。下廟堂。明日次對時稟處。歲府任譯號令。素稱大行於島夷。此等之事。不徒不能據理切責。無例之私書捧上。又果有例否。亦令廟堂考例以奏。
정조 5년
事變假注書徐美修書啓。臣敬奉聖批。傳諭于議政府右議政李徽之所住處。則以爲。恩諭出尋常萬萬。字字懇至。伏不勝惶隕感激。他不暇顧。謹當卽日趨進云矣。大臣今方造朝。臣則先爲入來之意。敢啓。傳曰。知道。
정조 5년
李𡊠。以忠勳府言啓曰。李光奎。自利川縣捉來於忠州地。今日始爲押付。故嚴加盤問。則所招內以爲。去臘月間。與忠義李彦儒。同在勳府直房矣。彦儒曰。韓灌爲人子。母死而能知奔喪。亦可奇矣。頗有慢弄之意。言甚怪駭。故聞而微哂而已。其後與韓灌偕往李彦儒家頭面之時。彦儒不敢爲一言半辭發明之計。則適於同月望間。與愼𠇺相逢。以其日李彦儒云云之說。果爲酬酢的實云。其所納招。旣與韓灌所傳愼𠇺供辭。相符無疑。此外更無他可問之端矣。敢啓。傳曰。知道。李彦儒之爲元犯。明若觀火。詞證俱備。到今雖欲發明。萬無推諉之端。以此意令該府。李彦儒處。嚴問捧招後。只捧遲晩以啓。若不直招。當限死加刑。斷不饒貸。今日內開坐事。分付。
정조 5년
趙時偉。以兵曹言啓曰。因武藝別監廳啓下單子。去庚子射藝都計劃技藝左番居首裵萬根。右番居首金大千。木布各二匹及左番之次趙龍得。右番之次姜世文。木布各一匹賜給之意。敢啓。傳曰。知道。
정조 5년
沈念祖。以兵曹言啓曰。凡更鼓連打五數而後。始打他點。例也。而今夜二更一點。不滿五數。徑打二點。事之駭然。莫此爲甚。漏局官員。令攸司從重科治。該所衛將部將。初未能檢飭。又不得覺察。竝令該府拿問處之。何如。傳曰。再昨因誤傳更鼓事。申飭何如。則昨夜又復誤打。而時未夜深。本曹初不提飭。今以未檢飭不覺察之罪。惟事移咎。彼衛將部將。雖甚疲𢞓。獨不冤。不徒此也。昨夜二更誤錯之後。又於四更。又有誤錯之擧。而本曹之只言二更。其可成說。以此以彼。萬萬駭然。當該草記堂上。罷職。
정조 5년
趙時偉。以訓都監言啓曰。本局哨官柳翼星。身病甚重。勢難察任。改差。何如。傳曰。允。
정조 5년
金宇鎭。以義禁府言啓曰。罪人李彦儒。只捧遲晩以啓事。命下矣。臣等開坐。百端嚴問。半日究覈。而彦儒自是獰悍巧慝之類。只稱曖昧。抵死發明。終不承款。其爲情狀。萬萬痛惡。平問之下。萬無取服之道。何以爲之。敢稟。傳曰。加刑取服。無所不可。而今已夜深。卿等退去。更待下敎。
정조 5년
又以義禁府言啓曰。時囚罪人申錫範。以當律勘處後草記事。命下矣。申錫範段。傳旨內。不待更鼓。只憑呼聲。徑打人定。萬萬可駭。令該府從重勘處罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。申錫範。杖八十收贖。奪告身三等。放送。何如。傳曰。允。如有功議。各減一等。
정조 5년
以又義禁府言啓曰。時囚罪人南履五李顯福李宗郁李廷麟李英義等杖八十收贖。奪告身三等照律草記批旨內。本律以公罪勘放事。命下矣。南履五李顯福李宗郁李廷麟李英義等。以公罪各杖八十收贖。放送之意。敢啓。知道。如有功議。各減一等。
정조 5년
辛丑二月初四日。兼春秋洪光一。東萊府使狀啓。倭人貢獻送使出來。旣有條約定數。則己亥送使之踰年愆期。已極駭痛。而敢引一時權許之例。有此格外停止之請者。尤爲無嚴。凡於書契。對馬島主之直爲呈納。自是應行道理。則今以奉行之名。肆然代呈。極涉猥越。今不可襲謬封上是白遣。觀其動靜。追于狀聞計料事。傳曰。交隣柔遠。固是有國先務。而彼我之際。約條昭載。則不可創出別例。在前雖有一二可援之事。時勢差異。數爻不同。朝家之設置邊倅。俾掌鎖錀之任。豈獨爲捍禦也。凡有事爲。但當遵守劃一之成憲。無或毫釐之差謬。可也。今乃不此之爲。殆若謄報簿牒者然。至以觀其動靜。退于狀聞爲言。邊臣體面。寧容如是。馬島形勢之近益凋殘。雖不待彼人之言。而已所稔聞。在邊倅之道。當以守法爲言。此狀啓終涉礙眼。下廟堂。明日次對時稟處。萊府任譯號令。素稱大行於島夷。此等之事。不徒不能據理切責。無例之私書捧上。又果有例否。亦令廟堂考例以奏。
정조 5년
辛丑二月初四日辰時。上詣景慕宮。擧動入侍時。行都承旨李𡊠。左承旨朴祐源。右承旨沈念祖。左副承旨趙時偉。右副承旨金宇鎭。同副承旨鄭志儉。假注書李祖承趙衍德。記事官鄭東浚金載瓚。以次序立訖。上具翼善冠袞龍袍。乘輿由月覲門。入日瞻門。詣降輿所。通禮跪告降輿。上降輿入齋室後。諸臣口傳問安訖。上出齋室詣板位。通禮跪告殿下再拜。上展拜畢。奉審後還入齋室。諸臣口傳問安訖。上出齋室。至乘輿所。通禮跪告乘輿。上乘輿後。下詢志儉曰。社稷祭傳香。今已爲之乎。志儉曰。然矣。上曰。爾其馳詣社稷奉審後。諸執事進排官。以爲摘奸。祭需亦爲逐器看品。必以精潔之意。申飭以來。志儉承命出去。命書駕前下敎曰。禮房承旨馳詣社壇奉審。諸執事進排官摘奸以來。上曰。昨日釋萊時。欲爲摘奸而未果矣。下番翰林馳詣泮宮奉審後。諸執事擧案。以爲收來。載瓚承命出去。大駕由日曕門。入月覲門。至降輿所。通禮跪告降輿。上降輿入暎花堂。諸臣口傳問安後。以次退出。
정조 5년
辛丑二月初四日巳時。上御暎花堂。直提學入侍時。直提學鄭民始。左承旨朴祐源。假注書趙衍德。記事官鄭東浚金載瓚。以次進伏訖。上曰。李敬養之爲人。極甚端潔。凡百擧行。想必善爲矣。祐源曰。然矣。上曰。近欲以承宣召用。而姑無暇隙。故未果耳。上曰。收租事。尙不行關云。此是不成說矣。民始曰。行關之尙此愆期者。以其無該堂故如是矣。上曰。斯速擧行。可也。命退。諸臣以次退出。
정조 5년
辛丑二月初四日巳時。上御誠正閣。左承旨入侍時。左承旨朴祐源。假注書趙衍德。記事官鄭東浚金載瓚。以次進伏訖。上命書傳敎曰。昨因京兆堂上擧條。鄕儒之稱以修理。設廳留京之類。使之嚴加禁戢。而自昔屢有奉審之擧。不能的知。只禁撨牧。未知其後。凡係禁養之節。連爲申飭乎。令道臣今春巡路。三陟府俗稱陵寢基扯。禁養與否。親審後狀聞。上曰。爾之馳往泮宮時。大司成已爲出去乎。載瓚曰。罷享後卽爲出去矣。上曰。今日擧動時。禮判何不入來乎。載瓚曰。以其實病之方劇。未能來參於隨班。而昨日未參於朝參者。亦由是矣。上曰。卿宰侍從罷削人。自吏曹抄啓事。分付。賤臣承命出來。分付。仍命退。諸臣以次退出。
정조 5년
辛丑二月初四日巳時。上御誠正閣。右副承旨入侍時。右副承旨金宇鎭。假注書趙衍德。記事官文采五金載瓚。以次進伏訖。上命書傳敎曰。兵曹堂上口傳差出。上曰。畿營回啓事。催促以入。賤臣承命出來。分付。上曰。右相書啓入來乎。宇鎭曰。姑未到矣。命退。諸臣以次出。
정조 5년
行都承旨李𡊠藥院直。左承旨朴祐源坐。右承旨沈念祖坐。左副承旨趙時偉坐直。右副承旨金宇鎭坐。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
金宇鎭啓曰。大司憲嚴璹牌不進。執義兪彦鏶在外。掌令兪岳柱洪秉聖牌不進。持平金寅燮在外。趙城鎭牌不進。今日以監察茶時之意。敢啓。傳曰。知道。
정조 5년
趙時偉啓曰。全羅左水使李文赫肅拜單子。有違格例。原單子勿施。更爲擬入。而莫重入啓單子。不能審愼。其在飭勵之道。不可無警。推考警責。何如。傳曰。允。
정조 5년
傳于趙時偉曰。大臣備局堂上引見。
정조 5년
傳于鄭志儉曰。左承旨入侍。
정조 5년
傳于趙時偉曰。右副承旨入侍。
정조 5년
趙時偉啓曰。吏曹判書李衍祥牌不進推考傳旨。今方捧入。而開政命下之後。如是違牌。不卽擧行。事甚未安。更爲牌招。何如。傳曰。允。
정조 5년
又以兵曹言啓曰。全州營將吳載光。旣已未赴任罷黜矣。所授加資。依法例還收之意。敢啓。傳曰。知道。
정조 5년
又以兵曹言啓曰。前判書蔡濟恭敍用事。命下矣。資級乃是輔國。知中樞當爲下批。而時無見窠。依例作闕下批之意。敢啓。傳曰。知道。
정조 5년
有政。吏批。判書李衍祥牌不進。參判金夏材實錄廳進。參議李敬養。左副承旨趙時偉進。啓曰。判書李衍祥牌不進。參判金夏材實錄廳進。小臣獨政未安。何以爲之。敢稟。傳曰。只出緊任。
정조 5년
以李命植爲工曹判書。李徽之爲宗廟都提調。李運彬爲兵曹佐郞。李萬育爲豊川府使。南寅老爲松禾縣監。李徽之爲摠栽官。
정조 5년
兵批。判書洪樂性。參判鄭一祥病。參議李致中入直進。參知李晉圭病。右副承旨金宇鎭進。以李宜新爲副護軍。洪良浩宋煥喆金憙爲司直。前營將吳載光今降禦侮。知事作闕單郭聖濟。知事單蔡濟恭。
정조 5년
趙時偉啓曰。假注書李祖承。身病猝重。勢難察任。今姑改差。何如。傳曰。允。
정조 5년
李祖承改差。代以趙興鎭爲假注書。
정조 5년
趙時偉。以兵曹言啓曰。內禁衛將許𣷯。身病猝重。運動不得。呈狀乞遞。實病旣如是。則宿衛領軍之將。不可久曠。今姑改差。何如。傳曰。允。
정조 5년
又以訓鍊都監言啓曰。宣仁門北邊月廊宮墻頹毁處。今已畢築。把守軍兵。還入直之意。敢啓。傳曰。允。
정조 5년
金宇鎭。以義禁府言啓曰。敦化門守門將徐志逸洪成源等拿囚之意。敢啓。傳曰。以草記照律。
정조 5년
又以義禁府言啓曰。時囚罪人徐志逸洪成源等。以草記照律事。命下矣。徐志逸洪成源等段。傳旨內。更鼓未下之前。人定先打。事極驚駭。敦化門立番鄕軍。誤聽耀金門鑰無事之聲。認以呼鍾。仍爲傳呼。致有此擧。守門將若了了。則豈可深坐廳中。不禁軍人之喧鬧乎。且敦化門將。每作右位取便之所。而又有此等所犯。尤極無狀。拿處罪。所考律文。則大明律違令條有曰。凡違令者笞五十。名例有曰。犯私罪笞五十。解見任別敍。大典推斷條有曰。犯枉法受贜外。笞杖竝收贖云矣。徐志逸洪成源等各笞五十收贖。解見任別敍。放送。何如。傳曰。知道。今番段特爲參酌。以本律收贖放送。
정조 5년
又以義禁府言啓曰。南履五李顯福李宗郁李廷麟李英義等。以公罪杖八十收贖。申錫範段。杖八十收贖。奪告身三等。照律草記批旨內。如有功議。各減一等事。命下矣。南履五父渭老李顯福祖行檢等。揚武原從功臣云。竝功減一等。各杖七十。以公罪收贖。而李宗郁李廷麟李英義申錫範等。無功議云矣。敢啓。傳曰。知道。
정조 5년
又以義禁府言啓曰。成均館典籍金文瑞。中學訓導韓聖煥等。拿囚之意。敢啓。傳曰。幺麽文官怠慢之狀。誠極痛駭。爲先其委折。令次堂捧供以聞。
정조 5년
吏曹判書李衍祥疏曰。伏以。重光之舊曆聿回。先陵之展禮載成。聖慕克伸。淸蹕穩旋。臣民頌忭。中外惟均。仍念臣猥叨重任。荏苒經歲。其於銓量甄敍。固不能稱塞其厲一。惟宜早自卸免。退守微分。而初旣量已不審。妄肩隆委。重以銜恩轉深。未暇自謀。只以殫竭奔走。死生以之。爲一分報效之圖。苟非疾病之難强。則有事輒進。無政不進。架漏牽補。挨過時日。每念貪戀遲徊之嫌。常切愧懼踧踖之情。區區寸忱。天日鑑臨。至若日昨朝參。乃是新年之一初大朝儀也。固非臣子息偃之日。而連觸風冷之餘。猝患暴注之疾。症形穢惡。神氣澌脫。萬無自力陪班之勢。未克趨詣。及夫政牌之下。亦犯違傲之辜。固已萬萬惶蹙。飭敎繼降。辭旨截嚴。而竟不得祗承。惶懍罔措。擔曳進伏於金吾之外。恭俟鈇鉞之遄加而已。幸蒙聖慈。俯垂諒察。特下次堂擧行之命。罪在難赦。恩出寬貸。攅手頌祝。感涕自逬。退伏私處。雜試調治。一味昏綴。未有顯減。今日賓對。亦無進參之望。隕越悶蹙。若靡所容。此際得見擧條下者。滿心危悚。不知所以自措也。噫。掌銓之臣。政注失宜。以致躁競之成風。朝廷之不尊之顧。其罪果何如也。大僚之只請申飭。太涉寬恕。而旣忝長席。理難倖逭。敢控衷懇。仰請威譴。伏願聖明。亟命鐫削臣職。仍賜重勘。以嚴法犯。以安私分。千萬幸甚。臣於治疏將上之際。卽因備堂之不齊。天牌儼臨。而情病危苦。如右所陳。末由趨承。尤增死罪。乞治臣前後逋慢之辜。俾勵群工焉。答曰。省疏具悉。卿其勿辭行公。
정조 5년
戶曹參判鄭民始疏曰。伏以。臣以不肖而荷不世之渥。以匪才而叨匪據之職。滿溢之災。負乘之憂。理必無幸。惟我殿下。矜憐軫念。隨處而曲保之。此臣所以至今全安。姑免狼狽者也。噫。掌賦典戎。有國之重任。萃錢穀甲兵之任於一人之臣。而能辦其事者。雖古之名碩。亦罕有之。尤何可擬議於如臣顓蒙者哉。臣於昨秋。見帶惠廳之任。而又奉守禦之命。左右揣量。無望堪承。幸蒙體諒之恩。獲遂丐免之願。缷解局務。感頌洪私。竊庶幾少寬日夕之獲戾矣。曾未幾何。恩命又下。淸朝材彦。不患無人。而必以臣苟充。有若非臣莫可者然。臣誠惝怳怵惕。莫省攸措也。數月之間。才非加長也。職是依舊也。而乍遞旋授。實無意義。如使臣可以堪承於今日。則抑何心必欲求解於前秋乎。前之辭是也。則今之受非也。今之受是也。則前之辭非也。前後予盾。判若兩截。又況朝廷任使之政。或涉太偏。前後體諒之恩。將歸無實。以公以私。俱無攸當。臣雖淟涊無恥。豈可徒事貧戀。不思所以自引乎。玆敢略暴衷懇。仰瀆崇聽。伏乞聖慈。俯垂矜察。亟賜遞改臣惠堂之任。以卒終始之澤。千萬幸甚。答曰。省疏具悉。卿其勿辭行公。
정조 5년
吏曹參議李敬養疏曰。伏以。陽和啓祥。神祗告禧。盛禮首擧於廟宮。敬祀克伸於陵園。臣民蹈舞。遐邇同慶。仍念臣至愚極劣。猥叨銓任。一經開政。瘡疣輒出。聖度寬假。雖苟曲庇。自顧愧悚。如負大何。乃者大僚筵奏。以選曹復舊之後。徒侈官銜。全無激揚。慨然爲說。臣於此。滿心慙恧。無所容措。伏惟我殿下。御極之初。慨官方之多淆。悶世道之不靖。絲綸誕下。舊制特復。俾任通塞之責。以爲砥礪之方。則凡叨是職者。固宜恢拓公明。銓衡人物。以副聖意之萬一。而如臣顓蒙。首被郞選。帀歲虛帶。屢遭通擬。見聞諛寡。鑑別昏昧。旣未允叶於物情。固知見拂於公議。矧又佐貳之職。其責尤重。而依舊濫竽。一味尸素。自知甚明。人謂斯何。司直之論。翹足以俟。今玆大僚陳達。雖似泛論。其在臣身。實爲箚着。何敢恬不知愧。厭然自在。以速官謗。重壞廉防哉。開政有命。天牌儼臨。而參倚反復。承膺無路。玆敢隨詣闕外。冒陳短章。伏乞聖明。亟許鐫改。以爲不職者之戎。仍治臣瀆擾之罪。以肅朝綱。千萬幸甚。答曰。省疏具悉。爾其勿辭察職。
정조 5년
左參贊李性源疏曰。伏以。臣之所帶太常提擧之任。與都提調臣金尙喆。爲親査應避。在法當遞。玆敢授例陳章。伏乞聖明。亟命該曹。劃卽鐫改。以存公格。不勝幸甚。答曰。省疏具悉。疏辭下該曹稟處。
정조 5년
辛丑二月初五日。兼春秋洪光一。禁府啓目。成均館典籍金文瑞。中學訓導韓聖煥等。外班成列將入之際。緩緩追到。大臣使之還退。因傳敎拿處。刑推得情。何如。傳曰。今番段。特爲參酌。以本律照律。放送後草記爲良如敎。
정조 5년
辛丑二月初五日午時。上御誠正閣。左承旨入侍時。左承旨朴祐源。假注書趙衍德。記事官金廷龍鄭東浚。以次進伏訖。上命書吏曹判書李衍祥疏批訖。仍命書傳敎曰。政官牌招開政。又命書戶曹參判鄭民始疏批。上曰。兵曹參議李晉圭肅拜與否知入。賤臣承命出來。復奏曰。肅拜後仍爲出去云矣。命書傳敎曰。明日晝講爲之。自明日依例。取稟。又命書傳敎曰。閣官苟艱。前直閣徐鼎修。仍任前職。待明朝自本閣牌招察任。又命書榻敎曰。罷職人員書啓點下者。敍用或給牒敍用。命退。諸臣以次出。
정조 5년
辛丑二月初五日未時。上御誠正閣。右副承旨入侍時。右副承旨金宇鎭。假注書趙衍德。記事官金廷龍鄭東浚。以次進伏訖。上曰。吏曹堂上入來開政乎。宇鎭曰。吏判則俄下疏批。故今將出牌。吏議則今又呈疏云。故姑未更出牌矣。上曰。政官牌去來催促。其入來與否知入。賤臣承命出來。復奏曰。吏判牌去來。尙無消息。吏議來到直房。今呈上疏云矣。上曰。上疏催促捧入。賤臣承命出來捧進。仍命書疏批訖。上曰。此批答出給。卽爲牌招事。分付。賤臣承命出來。分付。上曰。牌去來更爲催促。賤臣承命出來。復奏曰。判書牌尙不入來。參議已爲入來矣。宇鎭曰。秋曹京兆兩法司。自今朔旣不用刑。外方之每朔同推。似不可與京法司異同。而有一定之規。然後自可無眩於擧行之弊。以此意分付該曹。使之行會各道。一體停刑。恐合事宜。臣適在該房。敢此仰達矣。上曰。依爲之。出擧條上曰。明當出題。試于摛文院。爾等趁早齊會是院。可也。命退。諸臣以次出。
정조 5년
辛丑二月初五日酉時。上御誠正閣。同副承旨入侍時。同副承旨鄭志儉。假注書趙衍德。記事官金廷龍鄭東浚。以次進伏訖。上曰。趙興鎭入來乎。志儉曰。今方來待闕外矣。上曰。開門標信。當下政院。趙興鎭使之入來。賤臣承命出來。分付。上曰。直閣明日入來乎。志儉曰。當爲入來云矣。上曰。心經分付弘文館。卽爲捧入。賤臣承命出來捧進。命退。諸臣以次出。
정조 5년
行都承旨李𡊠藥院直。左承旨朴祐源坐。右承旨沈念祖坐。左副承旨趙時偉坐。右副承旨金宇鎭坐直。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
金宇鎭啓曰。大司憲嚴璹呈辭。執義兪彦鏶在外。掌令兪岳柱洪秉聖。傳旨未下。持平金寅燮在外。趙城鎭傳旨未下。今日以監察茶時之意。敢啓。傳曰。知道。
정조 5년
傳于朴祐源曰。左承旨入侍。
정조 5년
傳于鄭志儉曰。前檢閱李集斗還付翰林。
정조 5년
吏曹口傳政事。檢閱單李集斗。
정조 5년
鄭志儉啓曰。檢閱李集斗。旣已付職。卽爲牌招。何如。傳曰。允。
정조 5년
以司諫金和中。正言洪履健。掌令兪岳柱洪秉聖。持平趙城鎭等牌不進罷職傳旨。傳于李𡊠曰。只推。
정조 5년
趙時偉。以義禁府言啓曰。時囚罪人徐志逸洪成源等笞五十收贖。解見任別敍照律草記批旨內。特爲參酌。以本律收續放送事。命下矣。徐志逸洪成源等。以本律笞五十收贖。放送之意。敢啓。傳曰。知道。
정조 5년
辛丑二月初六日辰時。上御誠正閣。左承旨入侍時。左承旨朴祐源。假注書趙興鎭。記事官徐龍輔鄭東浚。以次進伏訖。上曰。奎章閣直閣肅拜後入侍。賤臣承命出。與直閣徐鼎修偕入進伏。上命祐源書策題。祐源書訖。上曰。都承旨留院。玉堂上下番應製時看飭。其外承旨及翰注與直閣。竝詣摛文院應製。宜矣。祐源曰。今日晝講爲之事命下。而今日乃是國忌齋日。在前齋日相値。則輒入。頉稟。今番亦依例頉稟之意。敢此仰達矣。上曰。依爲之。出擧條命退。諸臣以次退出。